CELEX: 32017R0067
Language: hu
Date: 2016-11-04 00:00:00
Title: A Bizottság (EU) 2017/67 felhatalmazáson alapuló rendelete (2016. november 4.) az élelmiszerlánccal, az állategészségüggyel és állatjóléttel, valamint a növényegészségüggyel és a növényi szaporítóanyagokkal kapcsolatos kiadások kezelésére vonatkozó rendelkezések megállapításáról szóló 652/2014/EU európai parlamenti és tanácsi rendelet II. mellékletének az állatbetegségek és zoonózisok említett mellékletben foglalt jegyzékének kiegészítésével történő módosításáról

13.1.2017   
            
            
               HU
            
            
               Az Európai Unió Hivatalos Lapja
            
            
               L 9/2
            
         A BIZOTTSÁG (EU) 2017/67 FELHATALMAZÁSON ALAPULÓ RENDELETE
   (2016. november 4.)
   az élelmiszerlánccal, az állategészségüggyel és állatjóléttel, valamint a növényegészségüggyel és a növényi szaporítóanyagokkal kapcsolatos kiadások kezelésére vonatkozó rendelkezések megállapításáról szóló 652/2014/EU európai parlamenti és tanácsi rendelet II. mellékletének az állatbetegségek és zoonózisok említett mellékletben foglalt jegyzékének kiegészítésével történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerlánccal, az állategészségüggyel és állatjóléttel, valamint a növényegészségüggyel és a növényi szaporítóanyagokkal kapcsolatos kiadások kezelésére vonatkozó rendelkezések megállapításáról, a 98/56/EK, a 2000/29/EK és a 2008/90/EK tanácsi irányelv, a 178/2002/EK, a 882/2004/EK és a 396/2005/EK európai parlamenti és tanácsi rendelet, a 2009/128/EK európai parlamenti és tanácsi irányelv és az 1107/2009/EK európai parlamenti és tanácsi rendelet módosításáról, valamint a 66/399/EGK, a 76/894/EGK és a 2009/470/EK tanácsi határozat hatályon kívül helyezéséről szóló, 2014. május 15-i 652/2014/EU európai parlamenti és tanácsi rendeletre (1) és különösen annak 10. cikke (2) bekezdésére,
   mivel:
   
               (1)
            
            
               A 652/2014/EU rendelet 10. cikke (2) bekezdésének a) és c) pontjában említett, figyelembe veendő különleges feltételek teljesülnek az Állat-egészségügyi Világszervezet (OIE) által „peste des petits ruminants” néven említett kiskérődzők pestise, a juhhimlő, a kecskehimlő és a bőrcsomósodáskór esetében, amelyeket jelenleg csak a szóban forgó rendelet I. melléklete tartalmaz; a melléklet azon betegségeket foglalja magában, amelyekkel kapcsolatban a biztonsági intézkedések támogathatók az említett rendelet 6. cikke alapján.
            
         
               (2)
            
            
               A kiskérődzők pestise a juhok és a kecskék nagyon fertőző, Kelet-Afrikában, az Arab-félszigeten, a közel-keleti országokban és Indiában endémiás vírusos betegsége. Afrikában és Ázsiában széles körben elterjedt betegség, törökországi és észak-afrikai előfordulása 2014 óta ismert.
            
         
               (3)
            
            
               A kiskérődzők pestise közvetlen érintkezés útján terjed, és elsősorban fertőzött állatok szállításával kerül be a fertőzésmentes területekre. Míg a kecskék közismerten fogékonyabbak a fertőzésre, mint a juhok, ez utóbbiak esetében előfordulhat, hogy a fertőzés tünetek kialakulása nélkül lappang.
            
         
               (4)
            
            
               A juhhimlő és a kecskehimlő a juhok és a kecskék kecskehimlővírusok által előidézett, nagyon fertőző, súlyos betegségei, amelyek súlyosan érintik a juh- és kecsketenyésztés jövedelmezőségét, valamint zavart okoznak az Unión belüli kereskedelemben és a harmadik országokba irányuló exportban.
            
         
               (5)
            
            
               A juhhimlő és a kecskehimlő észak-afrikai országokban, valamint közel-keleti és ázsiai országokban endémiás betegségek, és szomszédos harmadik országokból ismételten bejutnak Görögországba és Bulgáriába.
            
         
               (6)
            
            
               A bőrcsomósodáskór a szarvasmarhák rovar vektorok által terjesztett, nagyon fertőző vírusos betegsége, amely súlyosan érintheti a szarvasmarha-tenyésztés jövedelmezőségét, valamint zavart okoz az Unión belüli kereskedelemben és a harmadik országokba irányuló exportban. A betegség a legtöbb afrikai országban endémiás, de 2012-ben és 2013-ban a Közel-Keletre és Törökországba is átterjedt. 2015. augusztus óta több alkalommal is járvány tört ki Görögországban, a betegség 2016 márciusában Bulgáriában, majd azt követően számos nyugat-balkáni országban is elterjedt.
            
         
               (7)
            
            
               A juhhimlő, a kecskehimlő és a bőrcsomósodáskór tekintetében a járványügyi helyzet gyorsan változik, a betegségek az Unión belül is gyorsan továbbterjednek, és jelentős negatív hatást gyakorolnak az állattenyésztésre és -kereskedelemre.
            
         
               (8)
            
            
               Ezenkívül az Európai Élelmiszerbiztonsági Hatóság (EFSA) a Bizottság kérésére tudományos szakvéleményeket adott ki az Unió által a kiskérődzők pestise (2), a juhhimlő és a kecskehimlő (3), valamint a bőrcsomósodáskór (4) korai észlelése érdekében végrehajtandó megfigyelési rendelkezésekről, hogy azoknak megfelelően eljárva el lehessen kerülni a betegségek terjedését, és rövid időn belül fel lehessen számolni azokat.
            
         
               (9)
            
            
               Ezért a fent említett betegségek korai felismerésére szolgáló megfelelő éves vagy többéves megfigyelési programok végrehajtása érdekében a kiskérődzők pestisét, a juhhimlőt, a kecskehimlőt és a bőrcsomósodáskórt fel kell venni az állatbetegségeknek és zoonózisoknak a 652/2014/EU rendelet II. mellékletében foglalt jegyzékébe. A 652/2014/EU rendelet 10. cikkének (2) bekezdése feljogosítja a Bizottságot, hogy felhatalmazáson alapuló jogi aktusokat fogadjon el annak érdekében, hogy kiegészítse az állatbetegségeknek és zoonózisoknak a szóban forgó rendelet II. mellékletében foglalt jegyzékét. A Bizottság csak a 652/2014/EU rendelet II. mellékletének módosítása révén egészítheti ki az említett mellékletben foglalt jegyzéket.
            
         
               (10)
            
            
               A 652/2014/EU rendelet II. mellékletét ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   A 652/2014/EU rendelet II. melléklete a következő állatbetegségekkel egészül ki: „kiskérődzők pestise, juhhimlő, kecskehimlő és bőrcsomósodáskór”.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. november 4-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 189., 2014.6.27., 1. o.
   
   
      (2)  EFSA AHAW-panel (Az EFSA állat-egészségügyi és állatjóléti tudományos testülete), 2015. Scientific Opinion on peste des petits ruminants (Tudományos szakvélemény a kiskérődzők pestiséről) EFSA Journal 2015;13(1):3985.
   
      (3)  EFSA AHAW-panel (Az EFSA állat-egészségügyi és állatjóléti tudományos testülete), 2014. Scientific Opinion on sheep and goat pox (Tudományos szakvélemény a juh- és kecskehimlőről). The EFSA Journal 2014; 12(11):3885.
   
      (4)  EFSA AHAW-panel (Az EFSA állat-egészségügyi és állatjóléti tudományos testülete), 2016. Urgent advice on lumpy skin disease (Sürgős szaktanács a bőrcsomósodáskórról). The EFSA Journal 2016; 14(8):4573.